Älypuhelimen tai tietokoneen käytöstä luennoilla on opettajan mukaan enemmän hyötyä kuin haittaa. On luennoitsijan vika, jos luokka on mieluummin Facebookissa kuin seuraa luentoa.

- Suosittelen lämpimästi pitämään puhelimia ja tietokoneita auki luennon aikana. Niistä on enemmän hyötyä kuin haittaa. Oppilaat ovat esimerkiksi etsineet faktoja verkosta luentojeni aikana silloin kun jostain asiasta kaivataan pikkutietoja, sanoo Metropolia-ammattikorkeakoulun autoelektroniikan lehtori Vesa Linja-aho.

Linja-aho muistuttaa että puhelimien ja tietokoneiden käyttö ei aina ole viihdekäyttöä. Jos luento ei ole riittävän mielenkiintoinen ja oppilaat viettävät mielummin aikaa esimerkiksi Facebookissa, on se aina luennoitsijan vika.

Oma isäni pelasi aikoinaan oppitunneilla shakkia. Kaikkia ei vaan kiinnosta, joten puhelimia ja tietokoneita on turha demonisoida. Vesa Linja-Aho

- Oma isäni pelasi aikoinaan oppitunneilla shakkia. Kaikkia ei vaan kiinnosta, joten puhelimia ja tietokoneita on turha demonisoida. Luennoitsija voi miettiä onko omassa ulosannissa kenties jotain parannettavaa, Linja-aho neuvoo.

Sosiaalisen median ansiosta myös muut kuin paikan päällä olevat pääsevät osallistumaan luentoon.

- Kun kiinnostavalta luennolta twiitataan, pääsevät muutkin mukaan luennolle, Linja-aho kertoo.

Twiiteissä saattaakin esiintyä uusia näkökulmia ja huomioita kun muut pääsevät kommentoimaan luennon sisältöä.

"Opettajan on hyvä olla siellä missä oppilaankin"

Sosiaalisessa mediassa, kuten Facebookissa ja Twitterissä, voi tieto kulkea välillä paremmin kuin esimerkiksi sähköpostilla. Kaikki opettajat eivät kuitenkaan halua sekoittaa sosiaalista mediaa työhönsä.

- Opettajat saattavat pelätä oman uskottavuutensa puolesta jos he sekoittavat arkiminän ja työminän. Itse olen saanut hyvää palautetta kun olen ollut Facebookissa läsnä omana itsenäni. Ei uskottavuus siellä romahda jos tekee yleisesti työnsä hyvin.

Myös tieto saattaa kulkea Linja-ahon mukaan paremmin kun oppilailta kysytään esimerkiksi Facebook-ryhmän kautta onko jokin asia heillä tiedossa. Vastaus saattaa tulla hyvin nopeasti sähköpostiin verrattuna.

- Sähköpostiin ei välttämättä vastaa kukaan. Opettajan olisi hyvä olla siellä missä oppilaidenkin, Linja-aho toteaa.